laion/Wikipedia-Exotic huggingface dataset:
Strawberry Fields Forever

Strawberry Fields Forever (מאנגלית: שדות תות לנצח) הוא אחד השירים המפורסמים והידועים של הביטלס. השיר שנכתב על ידי ג'ון לנון (הקרדיט ניתן ללנון-מקרטני) לא נכתב על שדות תותים, אלא על בית יתומים הסמוך לבית ילדותו של לנון, הנקרא Strawberry Fields. השיר הופיע, יחד עם Penny Lane של מקרטני, בתור איי-סייד כפול במהלך לא שגרתי. במקור, השיר נכתב לאלבום Sgt. Pepper's Lonely Hearts Club Band, אך ג'ורג' מרטין החליט להוציא אותו משם משום שהוא חשב שלכלול סינגל קודם בתוך האלבום זוהי הונאת הקהל. מאותה סיבה הוצא גם Penny Lane מהאלבום. במקום זאת, שניהם הופיעו באלבום האמריקאי Magical Mystery Tour. תמליל השיר ותזמורו אפלים ודיכאוניים ובנויים על "טריפ רע" של לנון בעת שנטל LSD. השיר כולל סולם יורד של אקורדים שנחשב ל"שטני", כמו כן הוא כולל נגינת חצוצרות בסגנון גוסטב מאהלר, הנשמעות כמבשרות את יום הדין ונגינת צ'לו מועצמת, שאף היא מעניקה לו גוון אפל. השיר הוא אחד משירי הרוק הראשונים אשר בהם היה שימוש בכלי המלוטרון אשר הפך לפופולרי בשימושו בז'נארים כמו רוק מתקדם, רוק פסיכדלי אך גם פופ ועוד רבים אחרים. השיר כולל קודה, סיומת ארוכה יחסית המופיעה לאחר שהשיר מסתיים ומכילה ניגון מהיר של סליל הקלטה לאחור ומלמולים. בסיום השיר אומר ג'ון לנון "Cranberry sauce" ("רוטב חמוציות"), בניגוד לאגדה האורבנית לפיה הוא אומר "I buried Paul" ("אני קברתי את פול") לאחר הרצחו של לנון, הוקם בניו יורק אתר זיכרון בשם Strawberry Fields. בין האומנים שביצעו את השיר נמצאים להקת אואזיס, טאטרן ופרנק זאפה. מדיה וקבצים בנושא Strawberry Fields Forever בוויקישיתוף מידע על היצירה "Strawberry Fields Forever" באתר מיוזיק בריינז מידע על הקומפוזיציה "Strawberry Fields Forever" באתר AllMusic מידע על היצירה "Strawberry Fields Forever" באתר Discogs מילות השיר "Strawberry Fields Forever" באתר Genius גרסאות נוספות ל"Strawberry Fields Forever" באתר SecondHandSongs סרטון השיר "Strawberry Fields Forever" באתר יוטיוב אלן פולק, הערות על השיר (באנגלית) פרק 29 בתוכנית מסע הקסם המסתורי (Icast) אלן קוזין The Wall Street Journal, ‏איך נולד אחד השירים המפורסמים ביותר של הביטלס?, באתר גלובס, 29 בספטמבר 2022 מצעד שירי הביטלס של כאן 88
אדג'

האם התכוונתם ל... דה אדג' – גיטריסט להקת U2 אדם קופלנד – מתאבק קנדי בארגון ה-WWE המככב בדמות אדג' ושחקן סטרייט אדג' – מונח המתאר סגנון חיים אשר המקיימים אותו, נמנעים מצריכת טבק, אלכוהול וסמים. מיקרוסופט אדג' – דפדפן אינטרנט המפותח על ידי חברת מיקרוסופט. Edge (משחק וידאו) (אנ') – משחק וידאו משנת 2008 EDGE – טכנולוגיית תקשורת סלולרית Edge (מגזין) – מגזין בנושא משחקי מחשב
מסננת

המונח "כברה" מפנה לכאן. לערך העוסק במערת אבן גיר בישראל, ראו מערת כבארה. מִסְנֶנֶת (או "מְסַנֶּנֶת", נקראת גם כְּבָרָה או נָפָה) היא כלי מטבח קעור ומחורר המשמש לסינון מוצרי מזון. מסננות עשויות בדרך כלל מתכת דקה (אלומיניום או פלדת אל חלד) או פלסטיק. ישנן מסננות בצורת קערה עם ידית ארוכה, לפעמים עם "אוזניים" לאיזונן על דפנות כיור, סיר או קערה, כך שיטפטפו מטה. אחרות הן מעין קערה עם שתי ידיות אחיזה עגולות משני צידיהן ובסיס המאפשר הצבת המסננת, למשל בתוך כיור, כדי לאפשר לנוזלים לזרום ממנה. ישנן מסננות בגדלים שונים, וגם גודל החרירים משתנה. שימוש נפוץ במסננת גדולה הוא לאחר בישול פסטה, כדי לרוקן את מי הבישול מהפסטה. לעיתים מטרת הסינון אינה להיפטר מהנוזלים אלא להפריד בינם לבין המוצקים, כך למשל סינון מרק, כאשר הנוזל ניגר מהמסננת כדי להפרידו מהמוצקים (שעשויים לשמש גם הם למאכל, ביחד או בנפרד מהמרק). טכניקה כזו משמשת גם להכנת רגל קרושה וגספצ'ו. מסננות עם חרירים קטנים משמשות בין השאר לחליטת תה ולזריית אבקת סוכר בשכבה דקה על מאפים. קוסקוס מבשלים באמצעות כלי רב קומות, שחלקו העליון הוא כעין מסננת לאידוי הסולת באדי הירקות והבשר המתבשלים מתחתיה. מסננת מיוחדת משמשת לטיגון עמוק כדי להקל על הוצאת המזון מהשמן. היא בעלת חרירים רחבים וידיות, מונחת בתוך סיר בו מורתח שמן ומכניסים לתוכה את המזון הדורש טיגון, למשל רצועות או פרוסות תפוחי אדמה להכנת טוגנים. בגמר הטיגון הרשת נשלפת להוצאת המזון. ניתן להשתמש במסננת להכנת גבינות ביתיות, על ידי סינון מוצרי חלב כגון חלב, שמנת ויוגורט דרך בד דקיק בתוך מסננת. לניפוי קמח משתמשים לעיתים בנפה - מסננת עשויה רשת צפופה מאוד, לעיתים צורתה מרובעת. כף דמויות מסננת משמשת לשליית פריטי מזון (כגון בשר וירקות) מתוך מרק או תבשיל אחר. ילדים משתמשים במסננות משחק מפלסטיק, בשלל צבעים וצורות, למשחק בארגז החול או על שפת הים. גלית ליטני, בירה ומצב רוח במזרח הקדום - על כלים קדומים לבירה עם מסננת, באתר הספרייה הווירטואלית של מט"ח דורעם גונט, הרווח בין החלב לגבינה, באתר הארץ, 10 ביוני 2015 - הכנת גבינות ביתיות
אירוס ענף

אירוס עָנֵף (שם מדעי: Iris pseudacorus) הוא מין בסוג אירוס בתת-הסוג לומנאירוס (Limniris), בסקציה לומנאירוס (Limniris). אירוס ענף הוא גאופיט עשבוני רב שנתי ירוק עד, גובהו הכללי עד כ-1.5 מטר. קנה שורשו רחב ומסועף. העלים צומחים במניפות בנות כ-6 עלים ירוקים בהירים ארוכים מאוד. העלים עולים זקופים מתוך המים, והם ירוקים כל השנה. הפרחים צומחים על עמודי תפרחת ארוכים ומסתעפים. צבע הפרחים צהוב בולט, עלי העטיף החיצוניים ארוכים וכפופים אחורנית. במרכז עלי העטיף כתם צהוב כהה מעוטר בקווים שחורים עדינים. עמודי העלי קצרים. הפריחה באביב ובתחילת הקיץ, בחודשים אפריל ומאי. ההבשלה בתחילת החורף. הפרי הוא הלקט קטן, המכיל מספר זרעים. הרבייה וגטטיבית בעיקרה - מתבצעת בעיקר על ידי חלוקת קנה השורש, אך הצמח מתרבה גם על ידי הפצה איטית של הזרעים. בעולם צומח האיריס הענף באירופה ובמרכז אסיה. בארץ ישראל הוא צומח בצפון עמק הירדן, על מורדות הגולן ובנחלי מישור החוף. בית גידולו העיקרי הוא ביצות של מים מתוקים וגדות נחלים איטיים. את האירוס הענף ניתן למצוא בעין תינה על מורדות הגולן ובאגם בית ינאי. תאר המין המדעי נקרא על שם דמיון עליו לעלי הצמח אקורוס (Acorus) - צמח ביצות ששויך בעבר למשפחת הלופיים. תיאר המין העברי מתייחס להסתעפותו של עמוד הפריחה. כל חלקי הצמח הירוקים מכילים מיץ רעיל המכיל ריכוזים גבוהים של הרב סוכר הרעיל אירוסין וחומרים טאניניים. בעבר שימש מיץ זה ברפואה העממית. זרעי הצמח שימשו בעבר כתחליף לקפה. עם העלמות הביצות בארץ ישראל הפך האירוס הענף לנדיר, והוא מוגן בה על פי חוק. משפחת אווזים אפורים ברקע אירוס ענף הזרעים והפירות הזרעים והפירות איור בוטני של אירוס ענף אירוס ענף, באתר ITIS (באנגלית) אירוס ענף, באתר NCBI (באנגלית) אירוס ענף, בבסיס הנתונים ARKive (באנגלית) אירוס ענף, באתר האנציקלופדיה של החיים (באנגלית) אירוס ענף, באתר צמח השדה אירוס ענף, באתר צמחיית ישראל וסביבתה אירוס ענף, באתר Tropicos (באנגלית) אירוס ענף, באתר GBIF (באנגלית) אירוס ענף, באתר The Plant List (באנגלית) אירוס ענף, באתר IPNI (באנגלית) אירוס ענף באתר הרשימה האדומה של IUCN אכרזת גנים לאומיים, שמורות טבע, אתרים לאומיים ואתרי הנצחה (ערכי טבע מוגנים), התשס"ה-2005
מדד אלטמן

מדד ההישרדות של אלטמן הוא מדד שפותח על ידי פרופ' אדוארד אלטמן מאוניברסיטת ניו יורק בשנת 1968, המודד על פי פרמטרים שונים את החוסן הכספי של חברות כלכליות במטרה לנבא בשיעור גבוה של הצלחה את ההסתברות לפשיטת רגל. המדד מכונה בשפה המקצועית Z Score Model ונעשה בו שימוש נרחב בכלכלות רבות על מנת לנסות לחזות פשיטות רגל. הפרמטרים השונים נאספים לכדי נוסחה בה חברות בריאות וחזקות אמורות להראות ערכים של 3 ומעלה ואילו ערכים שבין 1.8 - 3, מלמדים על חברות בינוניות. חברות אשר משקפות ערך נוסחה שנמוך מ-1.8 לפי המדד, נמצאות בסיכון גבוה לפשיטת רגל. הנוסחה: Z = 1.2X1 + 1.4X2 + 3.3X3 + 0.6X4 + X5 X1= הון חוזר/כלל הנכסים. יחס המודד את הנזילות הפיננסית של החברה, היכולת לפרוע את חובות החברה בטווח הזמן הקצר. הון חוזר מחושב כנכסים שוטפים פחות התחייבויות שוטפות. נכסים שוטפים הם נכסי החברה אשר יומרו למזומן בתקופה הקרובה. באופן דומה, התחייבויות שוטפות הן אותן התחייבויות אותן נצטרך לשלם בעתיד הקרוב. X2= יתרת רווח שלא יועדה/כלל הנכסים. יחס המודד מינוף. מכיוון שיתרת רווח שלא יועדה הוא נתון המצטבר לאורך שנות פעילות החברה אנו מצפים כי לחברה ותיקה תהיה יתרת רווח שלא יועדה גדולה מלחברה צעירה, ולכן שהשרידות של חברה ותיקה תהיה גבוהה מזו של חברה צעירה. X3= רווח לפני הוצאות ריבית ומס/כלל הנכסים. יחס המודד את רווחיות החברה. ה-EBIT מרמז על יכולת החברה לייצר הכנסות, ללא תלות בהוצאות מיסים וריבית. X4= שווי שוק/שווי ההתחייבויות בספרים. יחס המודד את כושר הפרעון של החברה. שווי השוק מחושב כמספר המניות של החברה כפול מחיר למניה. במידה והיחס גדול מ-1, נוכל למכור את מניות החברה בבורסה ולשלם את כל ההתחייבויות, כפי שהן מופיעות בספרים. X5= מכירות/כלל הנכסים. יחס המראה כיצד החברה מייצרת הכנסות ביחס לנכסים שלה. ערכי ה-Z כאשר מתקבל ערך Z הגדול מ-2.99 החברה נמצאת באזור ה"בטוח", אין סכנה לפשיטת רגל. כאשר מתקבל ערך Z הקטן מ-2.99 וגדול מ-1.8 החברה נמצאת באזור "אפור", ואין לדעת האם תפשוט רגל או לא. כאשר מתקבל ערך Z הקטן מ-1.8 החברה נמצאת באזור מצוקה, ויש חשש כי תפשוט רגל. בשנת 1977 הרחיב אלטמן את המודל ופיתח מודל משופר הנקרא Zeta, אולם הפרמטרים של מודל זה לא פורסמו בציבור אלא בתשלום בלבד. המודל המשופר הוא גרסה מורחבת של קודמו אך ההבדלים המהותיים הם שבקודם הוכללו חברות ששווי נכסיהן היה 20 מיליון דולר ואילו מודל ה-Zeta משלב חברות בשווי של 100 מיליון ומעלה. כמו כן במודל החדש ישנם 7 יחסים פיננסיים ולא 5 כמו בקודם. בשנת 1997 פורסם ספר של Altman & Narayanan ובו סקירה מקיפה על כ-50 מחקרים בתחום חיזוי פשיטות הרגל והמסקנות העיקריות היו כי ישנם יחסים פיננסיים המסוגלים לתרום לחיזוי מצבה הפיננסי של החברה. המשתנים המשפיעים ביותר הם: שיעור רווח תפעולי ביחס למכירות וכן הון חוזר, יחס שוטף ויחס מהיר. בעייתיות מסוימת אשר עולה מבדיקת הנתונים בשטח היא העובדה שיש לבדוק את המדד על פי סקטור הפעילות של אותן חברות בלבד. בשנת 2020 הופעל המודל כתנאי סף לאיתנות פיננסית של מציעים, במכרז ארוך טווח של רשות כבאות והצלה לישראל לאספקה, כביסה ותחזוקה לחליפות מגן מבניות ללוחם אש. מדיה וקבצים בנושא מדד אלטמן בוויקישיתוף עוד בנושא מאמר משנת 2000 הסוקר את המאמר המקורי פירוט היחסים בנוסחא valuebasedmanagement.net מחשבון מדד אלטמן לחברות ציבוריות מחשבון מדד אלטמן לחברות פרטיות מכרז 3/2020 לחליפות מגן מבניות ללוחם אש – אספקה, כביסה ותחזוקה, באתר Gov.il
אירית שושני

אירית שושני (או אירית שטייף שושני נולדה ב-3 באוקטובר 1947) היא סופרת ומשוררת ישראלית. שושני נולדה בשצ'צ'ין בפולין למשפחת שטייף. עלתה לישראל במאי 1957. שושני היא בוגרת תואר ראשון באוניברסיטת תל אביב בחוגים תולדות האמנות ופילוסופיה ובעלת תעודת הוראה בהיסטוריה. היא לימדה עברית והיסטוריה במסגרת חינוך מבוגרים בישראל, ובארצות הברית לימדה עברית בבית הכנסת הקונסרבטיבי בצפון קרוליינה. שושני הוציאה לאור ספרים למבוגרים, לילדים ולנוער ופרסמה אגדות ומעשיות רבות בעיתוני ילדים: "ידיעות אחרונות", "פשוש", "כולנו" ו"פילון" . פרסמה שירים וסיפורים ב"מאזנים" דו ירחון לספרות, בכתב העת "נתיבים", "הארץ", במגזין הספרותי "סלונט", "חדשות בן עזר" וב"עיתון 77". משתתפת באנתולוגיה "עורי שפת עבר" בעריכתה של ד"ר לאה צבעוני בהוצאת צבעונים 2018. נשואה לפרופ' יקיר שושני, פיזיקאי ופילוסוף ואמם של ד"ר ארז שושני, מרצה בכיר בתחום יחסים בין-לאומיים, תומר שושני, מהנדס אלקטרוניקה וד"ר עופר שושני, ראש מעבדה לחקר הסרטן במכון ויצמן למדע מבוכים, הוצאת עם עובד, 1994 השלג האחרון, הוצאת ספרית פועלים, 1998 - זכה להשתתף ב"מצעד הספרים" תשע"ב לצייר את מרג'י, רומן למבוגרים בהוצאת גוונים, 2004 שליחות מן הקוסמוס, הוצאת ידיעות אחרונות, 2006 עריכה עפרה גלברט-אבני מומלץ משרד החינוך בנושא "האחר הוא אני" מחול השפירית, הוצאת דני ספרים, 2008 כוכב ניצל פעמיים, הוצאת הקיבוץ המאוחד, 2010, עריכה יונה טפר, איורים יעקב גוטרמן. הופיע בין הנמכרים ביותר באתר הוצאת הקיבוץ המאוחד לפרוש כנפיים, הוצאת דני ספרים, 2015 עריכה חגי ברקת מופיע ברשימה של ספרי ילדים ונוער לעידוד הומניזם ושלום - במכללת אורנים צלילים שקופים, שירה בהוצאת ספרי עיתון 77, 2015 זכה בתמיכת אקו"ם מצעד האביב - ספורי טבע, הוצאת דני ספרים, 2015; בשיתוף עם: נורית יובל, רות ריכטר, ליאורה כרמלי, לבנה מושון, חנה בר ומיכאל דשא. בקונכיית ידו של אלוהים, שירה - בהוצאת ספרי עיתון 77, 2017 זכה בתמיכת אקו"ם לאמץ אחות, הוצאת הקיבוץ המאוחד, 2018 עריכה יונה טפר איורים אפרת לוי להציל את רובי, בהוצאת דני ספרים, 2019 עריכה חגי ברקת משתתף ב"מצעד הספרים" תשפ"א מילים פרומות, פילו-פואטיקה, בהוצאת ספרי עיתון 77, 2021 בשיתוף עם פרופ' יקיר שושני אשר מאמריו הפילוסופיים מלווים את שירי ההגות של אירית שושני. ג'ינג'ר כפול 2, בהוצאת דני ספרים, דצמבר 2021 זכה בתמיכת אקו"ם וב"מצעד הספרים" תשפ"ג עריכה חגי ברקת איורים נורית צרפתי ג'ינג'ר בשליחות חשאית ספר נוסף בסדרת ג'ינג'ר ראה אור בשנת 2023 בהוצאת דני ספרים, עריכה חגי ברקת איורים נורית צרפתי זכה ב"מצעד הספרים" תשפ"ה בדידות מעודנת - קובץ סיפורים, פרוזה הוצאת כרמל וידיעות ספרים נובמבר 2022. החוט המקשר בין הסיפורים הוא הבדידות המופזת ומעודנת בזהרורי אור מפתיעים. מחוברות בסרט רומן לבנות ובני נוער, ספטמבר 2024 עריכה חגי ברקת בהוצאת דני ספרים מדיה וקבצים בנושא אירית שושני בוויקישיתוף אירית שושני, ברשת החברתית פייסבוק רשימת הפרסומים של אירית שושני, בקטלוג הספרייה הלאומית אירית שושני, ב"לקסיקון הספרות העברית החדשה" אירית שושני באתר המכון לתרגום ספרות עברית (באנגלית) שליחות מן הקוסמוס, שני פרקים לקריאה, באתר "פסיכולוגיה עברית" ריאיון עם שושני, באתר ערוץ הילדים (קישור לארכיון האינטרנט) אירית שושני, במיזם "סופרים קוראים" של המרכז לספריות וספרות בישראל ערך זה הוא קצרמר בנושא ישראלים. אתם מוזמנים לתרום לוויקיפדיה ולהרחיב אותו.
הגה (פירושונים)

האם התכוונתם ל... הגה – חלק בכלי תחבורה, המשמש לקביעת כיוון התקדמותו הגה (פונטיקה) – מונח בפונטיקה המתייחס לצליל דיבור בשפה הגה (עיתון) – עיתון יומי מנוקד ומבואר המיועד לעולים, שיצא בהוצאת דבר בין השנים 1940–1947 הגה (מגזין) – מגזין רכב הָגָה (צמח) – צמח מתת-משפחת הפרפרניים הגה מצויה – מין בסוג הגה הג"א אגה
שרון רוטברד

שרון רוטברד (נולד ב-2 באוקטובר 1959) הוא אדריכל, מורה לאדריכלות, סופר ומוציא לאור ישראלי. רוטברד, יליד תל אביב, למד בתחילת שנות ה-80 אמנות במדרשה לאמנות ברמת השרון ולאחר מכן למד אדריכלות בפריז ב-École Spéciale d'Architecture (אנ'). לאחר שסיים את לימודיו בשנת 1991 עבד במשרדי אדריכלות הפריזאיים ז'אן נובל ו-Architecture Studio. לאחר שובו ארצה בשנת 1993, עבד כ-4 שנים במשרדו של האדריכל אברהם יסקי. בשנת 1998 הצטרף להוצאת בבל שהוקמה על ידי אשתו, עמית רוטברד, ב-1995. רוטברד ערך את סדרת "ארכיטקטורות" בה ראו אור בין השאר ספרו של לה קורבוזיה "לקראת ארכיטקטורה" ואוסף כתביו של הארכיטקט הוינאי אדולף לוס "דיבור לריק, למרות הכול". מאז 2005 הוא עורך את סדרת הפרוזה של ההוצאה "הספרייה של בבל", שבה ראו אור ספרים של מחברים כנדין גורדימר, ז'ורז' פרק, מישל וולבק, תומאס ברנהרד, דרור בורשטיין, אסף שור ובן ורד. בשנת 2005 הוציא רוטברד את ספרו הראשון "עיר לבנה עיר שחורה" הבוחן את שורשיה של העיר תל אביב-יפו, ובשנת 2007 הוציא את הספר "אברהם יסקי, אדריכלות קונקרטית" המסכם ובוחן את פועלו של האדריכל הישראלי אברהם יסקי. בשנים האחרונות משמש רוטברד כמורה ומרצה לאדריכלות במחלקה לארכיטקטורה בבצלאל בירושלים. רוטברד מפרסם מאמרים בנושאים שונים הקשורים לאדריכלות הישראלית מעל לבמות שונות. "משפטי הסרבנים", מיכאל ספרד, דב חנין, שרון רוטברד (עורכים), הוצאת בבל, 2004 "עיר לבנה, עיר שחורה", הוצאת בבל, 2005 "אברהם יסקי, אדריכלות קונקרטית", הוצאת בבל, 2007 "לא ביפו ולא בתל אביב: סיפורים, עדויות ותעודות משכונת שפירא" מוקי צור, שרון רוטברד (עורכים), הוצאת בבל, מרכז בינ"ה, 2009 "חוש המאבק" של מישל וולבק (יחד עם רותם עטר, הוצאת בבל, 2017) "מלחמת הרחובות והבתים וטקסטים אחרים על העיר" (הוצאת בבל, 2021) רשימת הפרסומים של שרון רוטברד, בקטלוג הספרייה הלאומית אסתר זנדברג, תירוצים מפה ועד סין, באתר הארץ, 18 בפברואר 2009 שרון רוטברד: כיכר המדינה, עיתון תל אביב, 11.08.06 חיים יעקובי, לספר מחדש את סיפורה של תל אביב, בשחור ולבן, באתר הארץ, 29 באוגוסט 2005 מבחר מאמרים מאת רוטברד באתר "מכונת קריאה" של הוצאת "בבל" שרון רוטברד, דף שער בספרייה הלאומית
נבחרת גביע דייוויס של אוסטריה

נבחרת גביע דייוויס של אוסטריה היא נבחרת הטניס של אוסטריה המשחקת בבית 1 האירופאי האפריקני של גביע דייוויס השנתי העולמי. אוסטריה משחקת בצבעים אדום ולבן. הדירוג הנוכחי של נבחרת אוסטריה בדירוג נבחרות הגברים של גביע דייוויס, הוא המקום ה-24 בעולם, נכון ל-18 בספטמבר 2024, עלייה של מקום אחד לעומת דירוג קודם. הישג השיא של נבחרת גביע דייוויס האוסטרית היה ההעפלה לשלב חצי הגמר בבית העולמי בשנת 1905. בשנת 1990 שחזרו האוסטרים את הישג השיא שלהם כאשר ניצחו ברבע הגמר של הבית העולמי את נבחרת איטליה. מאז תחילת השתתפותה בגביע דייוויס, בשנת 1904, שיחקה אוסטריה (נכון לשנת 2022) 165 משחקים בינלאומיים, בהם ניצחה 78, כאשר יורגן מלצר הוא השחקן עם מספר ההשתתפויות הבינלאומיות הגדול ביותר, 38 בסך הכול. לעומת זאת בעל שיא הניצחונות במשחקים, 45 במספרם, הוא תומאס מוסטר. עד לאחרונה, נבחרת אוסטריה הייתה חברת קבע בבית העליון, אך לרוב איננה מגיעה לשלבים המתקדמים בתחרות. בשנת 2009 נשרה אוסטריה לבית 1 האירופאי -אפריקני אחרי הפסד בחוץ לצ'ילה. נבחרת גביע דייוויס של אוסטריה - דף הנבחרת מאתר גביע דייוויס דירוג נבחרות הגברים של גביע דייוויס באתר הפדרציה הבינלאומית לטניס ערך זה הוא קצרמר בנושא אוסטריה ובנושא טניס. אתם מוזמנים לתרום לוויקיפדיה ולהרחיב אותו.
רנא רסלאן

רַנָא רסלאן (בערבית: رنا رسلان; נולדה ב-17 במרץ 1977) היא דוגמנית ערבייה-ישראלית. מלכת היופי של ישראל לשנת 1999. רסלאן נולדה, גדלה והתחנכה בשכונת ואדי ניסנאס שבחיפה. בת לאב מוסלמי ולאם נוצרייה שהתאסלמה. לה שני אחים ואחות. ב-1992 כשהייתה בת 15, זכתה בתואר סגנית שנייה בתחרות "נסיכת הצפון", ובשנת 1996 כשהייתה בת 19, זכתה בתחרות היופי "מיס ליילכ" של המגזר הערבי, בחסות מגזין נשים מבית א-סינארה המיועד לנשים ערביות. מאוחר יותר, עבדה כמזכירה ועסקה מעט בדוגמנות. בשנת 1999 התמודדה בתחרות מלכת היופי של ישראל בחסות שבועון "לאשה" וזכתה בה, ובכך הפכה למלכת היופי הערבייה הראשונה והיחידה בישראל. בנאום התודה שלה אמרה רסלאן בשידור חי: "הזכייה שלי היא עוד הוכחה שכולנו בני אדם, ושאנחנו יכולים לחיות כאן יחד, יהודים וערבים, כי אחרי הכול - אנחנו עם אחד. ליופי אין לאום. הוא אוניברסלי". בהמשך ייצגה את ישראל בתחרות מיס יוניברס 1999. בחודש מאי באותה שנה הצטרפה למשלחת מישראל שביקרה במחנות הפליטים של מלחמת קוסובו במקדוניה, אותה ארגנה הסוכנות היהודית. ב-2002 נבחרה למקום ה-31 ברשימת הנשים היפות בתבל, על ידי המגזין הבינלאומי "GQ". בהמשך למדה יהלומנות, עבדה בבורסה ולמדה משחק. במקביל עסקה בדוגמנות, בין השאר למעצב האיטלקי רוברטו קוואלי. ב-2007 נשלחה רסלאן להתגורר בכפר בדואי ביחד עם חנה לסלאו, במסגרת הסדרה "פעם בחיים" של Yes. בשנת 2014 השתתפה בתוכנית המציאות, "הצילו! אני לא יודע לבשל", ששודרה בערוץ 2 במסגרת שידורי קשת. בנובמבר 2023 תקפה באינסטגרם את קאזם חליליה, יוצא תוכנית האח הגדול עונה 12, על קו הסברה פרו-ישראלי שנקט מול תושבי עזה אחרי מתקפת הפתע על ישראל (2023) ודברים שכתב נגד חמאס. בין הדברים השוותה את התמיכה בפעולות צה"ל להיטלר. לפני כן פרסמה סטורי נגד פעולות צה"ל בעזה במלחמת חרבות ברזל. בשנת 2003 נישאה רסלאן לאיש עסקים ושייח' מיליונר מאיחוד האמירויות הערביות, והם התגוררו בדובאי. הזוג התגרש ב-2021. לרסלאן אין ילדים. מדיה וקבצים בנושא רנא רסלאן בוויקישיתוף גילי מצא (למפל), רנא קמה, באתר nrg‏, 14 ביולי 2006 חשיפה, ‏רנא רסלאן חשפה: "אני לא יכולה להביא ילדים. יש לי יהלומים ומשרתים, אבל לא את הדבר האמיתי", באתר ‏מאקו‏, 5 באוגוסט 2021 רנא רסלאן נגד קאזם חליליה שתומך בישראל, באתר וואלה, 12 בנובמבר 2023 מיקי לוין, ‏מלכת היופי של ישראל בדימוס כואבת על הרג האזרחים בעזה, באתר מעריב אונליין, 29 באוקטובר 2023 "בגלל החשש שלחנו לארץ עותק של החומרים. עברנו טלטלות", באתר ‏מאקו‏, 5 באוגוסט 2021 ערב טוב עם גיא פינס, ‏פרסום ראשון: רנא רסלאן ובעלה המיליארדר נפרדו, באתר ‏מאקו‏, 23 בנובמבר 2021 ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
פולקיזם

פולקיזם הוא זרם בהגות בספרות ובפוליטיקה הגרמנית מאז המאה ה-19. התנועה הפולקיסטית (בגרמנית: Völkische Bewegung) היא הגרסה הגרמנית של התנועה הפופוליסטית (עממית). הפולקיזם כולל דגש רומנטי על פולקלור ועל הפן ה'אורגני' של העם. המונח 'פולקיסט' מקורו במילה הגרמנית Volk, 'עם'. בגרמנית יש כאן גם קרבה לשונית למובן 'כח העם', עממי, פולקלורי. שורשי התנועה הפולקיסטית בלאומיות הרומנטית כפי שזו נתנסחה בכתביהם של רומנטיקנים מוקדמים כמו פיכטה בחיבורי הפנייה שלו אל האומה הגרמנית (נתפרסמו החל משנת 1808 ואילך, בימי מלחמות נפוליאון) ובייחוד במסה השמינית 'מהו עם, במובן העמוק ביותר, ומהי אהבת המולדת?' - שם ענה פיכטה על השאלה המופיעה בכותרת המסה. בתשובה לשאלה 'מה יכול להעניק משמעות נאצלת למאמצי הפרט ול'אמונתו בנצחיות פועלו'? ענה שם פיכטה שזו תוכל להיות אך ורק במסגרת 'טבעה הרוחני המיוחד של הסביבה האנושית אשר בתוכה הוא עצמו, בכל פעולותיו ומחשבותיו...נוצר, דהיינו העם ממנו הוא הגיע ובו עוצבה אישיותו'. התנועה הפולקיסטית שילבה עניין פטריוטי-סנטימנטלי בפולקלור הגרמני, בהיסטוריה לוקאלית ובמגמה עממית ואנטי-אורבנית של 'שיבה אל האדמה' לה מקבילות רבות גם בכתביו של ויליאם מוריס. החזון הזה כיוון אל חיים עצמאיים ומספקים הכרוכים בזיקה מיסטית אל האדמה. הייתה זו תגובת-נגד לניכור התרבותי שהמהפכה התעשייתית הביאה בכנפיה. (ואגב, תחושות דומות בוטאו גם בארצות הברית בשנות השלושים של המאה העשרים בכתביהם של סופרים 'אגרריים' בדרום). פולק ערך זה הוא קצרמר בנושא גרמניה. אתם מוזמנים לתרום לוויקיפדיה ולהרחיב אותו.
ארבעת הרומנים הקלאסיים הסיניים

ארבעת הרומנים הקלאסיים של הספרות הסינית הם ארבעה ספרים עבי-כרס הנחשבים בסין לרומנים הקלאסיים החשובים ביותר. ארבעת הספרים נכתבו בתקופת שתי השושלות האחרונות - שושלת מינג (1644-1368) ושושלת צ'ינג (1912-1644), תקופות שבהן הגיעה הפרוזה הקלאסית הסינית לשיאה. ספרים אלה נחשבים לקאנון של הספרות הסינית וידועים היטב בחוגי ההשכלה בסין. רומן שלוש הממלכות (三國演義 - סָאן־גְווֹ יֵן־יִי) (המאה ה-14) - סיפור היסטורי בן 120 פרקים על סוף תקופת האן ושלהי תקופת שלוש הממלכות. ספר זה פופולרי מאוד גם בתרבות העממית הסינית המודרנית, והוא עוּבַּד לסדרת טלוויזיה פופולרית, למשחק מחשב ואף לסדרת מאנגה ולסדרת אנימה. גדת המים (水滸傳 - שְׁווֵי־הוּ גְ'ווָאן) (המאות ה-14 עד ה-16) - רומן הרפתקאות בסגנון רובין הוד. המסע למערב (西遊記 - שִׂי יוֹאוּ גִ'י) (המאה ה-16) - אחד הספרים הידועים ביותר בתולדות הספרות בסין. הספר הוא מסע הרפתקאות שבו יוצאים נזיר בודהיסטי, בן-החול, קוף וחזרזיר למסע עלייה לרגל מסין להודו על מנת להביא כתבי קודש בודהיסטיים. ספר זה, שהומחז פעמים רבות ודמויותיו נמכרות כפסלונים בסין, תורגם לעברית והודפס תחת שלושה שמות שונים: "קוף", "הטאו של קוף" ו"המסע למערב (קוף)". חלום החדר האדום (紅樓夢 הוֹנְג לוֹאוּ מֶנְג) (המאה ה-18) - רומן אפיזודי המתאר את דעיכתה של משפחת אצולה סינית בבייג'ינג בזמן שושלת צ'ינג. רומן זה, העתיר בהתייחסויות דאוסטיות ובודהיסטיות, נחשב לפסגת הסיפורת הקלאסית הסינית.
אלטמן

האם התכוונתם ל... אדוארד אלטמן – פרופסור לכלכלה באוניברסיטת ניו יורק מדד אלטמן – מדד החוסן הכספי של חברות כלכליות, נקרא על שם אדוארד אלטמן אלכסנדר אלטמן – פילוסוף ורב אוסטרי – גרמני אריה אלטמן – חבר כנסת ממפלגת חרות בשנות ה-50 וה-60 של המאה העשרים. אריה אלטמן (אגרונום) – פרופסור אמריטוס בפקולטה למדעי החקלאות, המזון ואיכות הסביבה באוניברסיטה העברית בירושלים. אתי אלטמן – פעילה חברתית ישראלית, מקימת תנו לחיות לחיות גדי אלטמן – זמר ונגן גיטרה בס ישראלי, חבר הלהקות בוטן מתוק בקרקס ופליינג בייבי ג'ף אלטמן (אנ') – שחקן וקומיקאי יהודי-אמריקאי טוסיה אלטמן – פעילת "השומר הצעיר" בפולין, מלוחמי מרד גטו ורשה ינינה אלטמן – ניצולת שואה, סופרת וכימאית ישראלית יעקב אלטמן – ניורולוג יהודי-סובייטי מירה אלטמן – מנכ"לית משרד התיירות ומנכ"לית בנייני האומה משה אלטמן – סופר יידי נתן אלטמן – צייר ופסל יהודי ברוסיה סידני אלטמן – ביולוג אמריקאי סמן אלטמן – כדורגלן ומאמן אוקראיני סקוט אלטמן – טייס חלל אמריקאי עומרי אלטמן – כדורגלן ישראלי המשחק בעמדת הקשר. עירית אלטמן – דוגמנית ישראלית רוברט אלטמן – במאי קולנוע וטלוויזיה אמריקאי רונן אלטמן קידר – משורר, מתרגם וסופר ישראלי תומר אלטמן – כדורגלן ישראלי המשחק בעמדת הקשר בהפועל ירושלים אלטמן האב ואלטמן הקטן - שתי דמויות בסרט מציצים קלאוס ברבי – פושע מלחמה נאצי, שהשתמש בשם הבדוי "אלטמן" אלטמן (חברת תוספי תזונה) – חברה בבעלות קיבוץ מעברות אלתרמן (פירושונים) אלטשולר (פירושונים)
טובה חסין

טובה "טובהל'ה" חסין (נולדה ב-7 ביולי 1947) היא מעצבת אופנה ישראלית. נולדה בשם טובה מרון בקיבוץ משמרות. את שנות ילדותה העבירה בבית הילדים עם החבר הטוב, שלום חנוך. שירתה בצבא כפקידה בצנחנים. טובל'ה בילתה בגזירה ובתפירה עד שבשנות ה-70 עברה לתל אביב ועבדה כמוכרת בגדים. החנות הראשונה שלה נפתחה בשותפות מקצועית עם הבדרנית ציפי שביט. אחרי סגירת הבוטיק של השתיים, הפכה טובל'ה לאחת מכוהנות האופנה של תל אביב, כשפתחה חנות בגדים בצפון דיזנגוף בשנות ה-90. מבחינה עסקית, ניהל אותה בעלה עמית חסין. בשנת 1998 בני הזוג חסין הורשעו, על פי הודאתם, בהעלמת הכנסות של כ-1.4 מיליון שקלים במהלך שנות המס 1993-1996. טובל'ה נידונה לשישה חודשי עבודות שירות ושנת מאסר על תנאי וכן קנס של 150 אלף שקל. על חברת טובל'ה הושת קנס של 50 אלף שקל. כאשר בעלה עמית חסין הורשע בעוד עבירה של קבלת דבר במרמה. בין השנים 1968–2013 הייתה נשואה לעמית חסין, איש צבא לשעבר ואיש עסקים ולהם שלוש בנות, בהן מעצבת האופנה נעמה חסין. בשנת 2015 הצטרפה בתה נעמה חסין לבית האופנה "טובל'ה" ויחד הן השיקו את הקו המשותף "טובל'ה פלוס". התצוגה הראשונה שלהן הייתה עבור קולקציית סתיו חורף 2016. בשנת 2018 טובל'ה העבירה את המושכות לבתה נעמה חסין שיצרה לבדה את התצוגה והקולקציה של אותה השנה, ועברה לתפקיד הארט דיירקטור. השתתפה בטלוויזיה בתוכנית הדוקו-ריאליטי "גולסטאריות" (עונת הנשים של "גולסטאר"), בתוכניות הדוקו "דוקוסלב" ו"סיפורי בדים", בתוכנית הראיונות "שניים", ובשעשעועון הסאטירי "פפראצי". טובל'ה חסין, במיזם "אישים" לתיעוד היצירה הישראלית איתי יעקב, מבחן בד עם טובה'לה חסין, באתר nrg‏, 21 בנובמבר 2006 מלי זיידמן, טובה'לה: "בלי גראס אין לי חיים", באתר nrg‏, 2 ביוני 2013 בלה גונשורוביץ, טובל'ה על הלב: ריאיון צבעוני עם טובל'ה ונעמה חסין, באתר Time Out תל אביב, 8 ביולי 2015 איתי יעקב, טובה'לה חוגגת 30 שנות אופנה בתצוגה: "לא שמרתי דבר מהעבר", באתר Xnet‏, 15 במרץ 2017 שירה פור, טובה'לה חסין: "החלום שלי הוא שהשלט מחוץ לסטודיו יהיה המצבה שלי", באתר הארץ, 25 במרץ 2019 לרה רוטר, מעצבות ביחד, באתר כלכליסט, 12 בנובמבר 2012 ליאור זאבי, ישנים לחוד: ביקור בית אצל טובלה ועמית חסין, באתר nrg‏, 7 באוגוסט 2009 רונן טל, טובל'ה חסין: "עד היום אף אחד בקיבוץ לא מוכן להודות במה שקרה לי שם", באתר הארץ, 7 באפריל 2022 https://www.ishim.co.il/p.php?s=טובל'ה_חסין https://www.ishim.co.il/p.php?s=טובל'ה_חסין יפעת גליק, ‏טובל'ה חסין: "אני מחפשת בעל בגיל שמונים עד תשעים", באתר ‏מאקו‏, 14 במאי 2012 מאת יצחק דנון, ‏האופנאית טובל'ה חסין נידונה לעבודות שירות בגין העלמת הכנסות, באתר גלובס, 1 באפריל 1998 גולדסטריות, פרק 2, הוט, 2018 טובות השתיים – טובל’ה ונעמה חסין | אופנה ויופי | סלונה שבוע האופנה 2018: טובל’ה ודורין פרנקפורט | אופנה ויופי | סלונה